62021CJ0234_RES
Asia C-234/21
Défense Active des Amateurs d’Armes ASBL ym.
vastaan
Conseil des ministres
(Ennakkoratkaisupyyntö – Cour constitutionnelle (perustuslakituomioistuin, Belgia))
Unionin tuomioistuimen tuomio (suuri jaosto) 5.3.2024
Ennakkoratkaisupyyntö – Jäsenvaltioiden lainsäädännön lähentäminen – Direktiivi 91/477/ETY – Aseiden hankinnan ja hallussapidon valvonta – Kielletyt tai luvanvaraiset ampuma-aseet – Itselataavat kertatuliaseet – Direktiivi 91/477/EY, sellaisena kuin se on muutettuna direktiivillä (EU) 2017/853 – 7 artiklan 4 a kohta – Jäsenvaltioiden mahdollisuus vahvistaa tai uudistaa luvat taikka jatkaa niitä – Väitetty mahdottomuus käyttää tätä mahdollisuutta itselataaviin kertatuliaseisiin, jotka on muunnettu ampumaan paukkupatruunoita tai muutettu kunnialaukauksiin käytettäviksi aseiksi tai ääniaseiksi – Pätevyys – Euroopan unionin perusoikeuskirjan 17 artiklan 1 kohta ja 20 ja 21 artikla – Luottamuksensuojan periaate
Jäsenvaltioiden lainsäädännön lähentäminen – Aseiden hankinta ja hallussapito – Direktiivi 91/477 – Jäsenvaltioiden mahdollisuus vahvistaa tai uudistaa luvat taikka jatkaa niitä – Soveltamisala – Siirtymäkauden järjestely – Itselataavat kertatuliaseet, jotka on muunnettu ampumaan paukkupatruunoita, ja ampuma-aseet, jotka eivät ole muunnettuja, jotka on laillisesti hankittu ja rekisteröity ennen direktiivin 2017/853 voimaantuloa – Kuuluminen soveltamisalaan – Pätevyys omistusoikeuden kannalta sekä yhdenvertaisuutta lain edessä koskevan periaatteen, syrjintäkiellon periaatteen ja luottamuksensuojan periaatteen kannalta
(Euroopan unionin perusoikeuskirjan 17 artiklan 1 kohta sekä 20 ja 21 artikla; neuvoston direktiivin 91/477, sellaisena kuin se on muutettuna direktiivillä 2017/853, 7 artiklan 4 a kohta)
(ks. 42–54 ja 57–68 kohta sekä tuomiolauselma)
Tiivistelmä
Unionin tuomioistuimen suuri jaosto, jolle Cour constitutionnelle (perustuslakituomioistuin, Belgia) on esittänyt ennakkoratkaisupyynnön, vahvistaa aseiden hankinnan ja hallussapidon valvonnasta annetun direktiivin 91/477, (
1
) sellaisena kuin se on muutettuna direktiivillä 2017/853, 7 artiklan 4 a kohdan pätevyyden omistusoikeuden (
2
) sekä yhdenvertaisuutta lain edessä, (
3
) syrjintäkieltoa (
4
) ja luottamuksensuojaa koskevien periaatteiden kannalta. Unionin tuomioistuimen mukaan tässä säännöksessä – toisin kuin ennakkoratkaisua pyytäneen tuomioistuimen omaksumassa tulkintaolettamassa – sallitaan se, että jäsenvaltiot käyttävät mahdollisuutta säätää siirtymäjärjestelystä, joka koskee kaikkia itselataavia kertatuliaseita, jotka on hankittu ja rekisteröity laillisesti ennen direktiivin 2017/853 voimaantuloa 13.6.2017, riippumatta siitä, onko kyse itselataavista kertatuliaseista, jotka voivat ampua luoteja (
5
) tai tällaisista ampuma-aseista, jotka on muunnettu ampumaan paukkupatruunoita, ärsytystä aiheuttavia aineita, muita tehoaineita tai pyroteknisiä patruunoita tai kun ne on muutettu kunnialaukauksiin käytettäviksi aseiksi tai ääniaseiksi (jäljempänä itselataavat kertatuliaseet). (
6
)
Défense Active des Amateurs d’Armes ASBL, NG ja WL olivat saattaneet Cour constitutionnellen käsiteltäväksi kanteen, jossa ne vaativat kumottavaksi Belgian lain säännöstä, jossa ei säädetä siirtymätoimenpiteenä mahdollisuutta jatkaa sellaisten itselataavien kertatuliaseiden hallussapitoa, jotka on muunnettu ja jotka on hankittu ennen 13.6.2014, (
7
) toisin kuin siinä säädetään sellaisten itselataavien kertatuliaseiden osalta, jotka voivat ampua luoteja. Cour constitutionnelle on katsonut, että 5.5.2019 annetun lain 153 §:n 5 momentissa, luettuna yhdessä kyseisen lain 163 §:n kanssa, otetaan tältä osin käyttöön erilainen kohtelu yhtäältä niiden henkilöiden, jotka ovat ennen 13.6.2017 laillisesti hankkineet ja rekisteröineet itselataavan kertatuliaseen, joka voi ampua luoteja, ja toisaalta niiden henkilöiden välillä, jotka ovat ennen tätä samaa päivää laillisesti hankkineet ja rekisteröineet ampuma-aseen, joka on muunnettu yksinomaan paukkupatruunoita ampuvaksi aseeksi, siltä osin kuin vain ensimmäisiin sovelletaan siirtymäjärjestelyä, jonka nojalla he voivat tietyin edellytyksin jatkaa tällä hetkellä kielletyn itselataavan kertatuliaseensa hallussapitoa. Ennakkoratkaisua pyytäneen tuomioistuimen mukaan tämä erilainen kohtelu perustuu direktiivin 91/477 7 artiklan 4 a kohtaan, koska kyseisessä säännöksessä ei sallita jäsenvaltion ulottavan tällaista siirtymäjärjestelmää koskemaan tätä toista kertatuliaseiden kategoriaa. Näin ollen se päätti esittää unionin tuomioistuimelle kysymyksen kyseisen artiklan pätevyydestä.
Unionin tuomioistuimen arviointi asiasta
Unionin tuomioistuin tarkistaa aluksi sen olettaman paikkansapitävyyden, jolle sen käsiteltäväksi saatettu kysymys perustuu ja jonka mukaan direktiivin 91/477 7 artiklan 4 a kohdassa sallitaan, että jäsenvaltiot säätävät siirtymäjärjestelystä ainoastaan sellaisten itselataavien kertatuliaseiden osalta, jotka voivat ampua luoteja ja jotka kuuluvat A luokan 6–8 kohtaan, mutta ei A luokan 9 kohtaan kuuluvien muunnettujen itselataavien kertatuliaseiden osalta.
Se toteaa tältä osin ensinnäkin, että kyseisen säännöksen sanamuodon valossa jäsenvaltioille annettua mahdollisuutta vahvistaa tai uudistaa luvat taikka jatkaa niitä sovelletaan vain A luokan 6–8 kohtaan kuuluviin itselataaviin kertatuliaseisiin, jotka oli ennen direktiivin 2017/853 voimaantuloa luokiteltu B luokkaan ”luvanvaraiset tuliaseet”, (
8
) jotka oli laillisesti hankittu ja rekisteröity ennen 13.6.2017, (
9
) jollei direktiivissä 91/477 säädettyjen muiden edellytysten noudattamisesta muuta johdu.
Toiseksi direktiivin 91/477 7 artiklan 4 a kohdan asiayhteyden osalta unionin tuomioistuin tutkii ensinnäkin, oliko A luokan 9 kohtaan kuuluvat sellaiset itselataavat kertatuliaseet, jotka on muunnettu ja laillisesti hankittu ja rekisteröity ennen 13.6.2017, luokiteltu ”B luokkaan – Luvanvaraiset tuliaseet”. Tältä osin se korostaa, että nämä aseet täyttävät muuntamisestaan huolimatta kriteerit, joiden perusteella tuliaseen käsite määritellään ja joista on säädetty direktiivissä 91/477. (
10
) Lisäksi, kuten direktiivin 2017/853 johdanto-osan 20 perustelukappaleesta (
11
) käy ilmi, riski siitä on suuri, että tällaisia paukkupatruunoita ampumaan muunnettuja kertatuliaseita palautetaan yhtä vaarallisiksi kuin ne aiemmin olivat muuntamalla ne ampumaan palavan ajoaineen avulla hauleja, luoteja tai muita ammuksia.
Näin ollen unionin tuomioistuin huomauttaa näistä itselataavista kertatuliaseista, jotka on muunnettu, yhtäältä, ettei unionin lainsäätäjä ole nimenomaisesti sulkenut niitä ampuma-aseen määritelmän ulkopuolelle. Toisaalta direktiivissä 2017/853 olevaa täsmennystä, jonka mukaan on tärkeää puuttua tällaisten aseiden aiheuttamaan ongelmaan sisällyttämällä ne direktiivin 91/477 (
12
) soveltamisalaan, ei voida ymmärtää siten, että kyseiset aseet kuuluvat kyseisen direktiivin soveltamisalaan vasta mainitun direktiivin 2017/853 voimaantulosta lähtien. Sillä pyritään pikemminkin vahvistamaan, että muunnetut itselataavat kertatuliaseet kuuluvat direktiivin 91/477, sellaisena kuin se on muutettuna direktiivillä 2017/853, soveltamisalaan. Näin ollen on katsottava, että A luokan 9 kohtaan kuuluvat itselataavien kertatuliaseiden, jotka on laillisesti hankittu ja rekisteröity ennen 13.6.2017, on katsottava olleen luokiteltu direktiivin 91/477, jota sovellettiin ennen direktiivin 2017/853 voimaantuloa, B luokkaan.
Toiseksi unionin tuomioistuin tarkistaa, voivatko muunnetut ampuma-aseet kuulua samanaikaisesti sekä A luokan 9 kohtaan että johonkin A luokan 6-8 kohtaan. A luokan 9 kohtaan kuuluvat sen sanamuodon mukaan ”kaikki tähän luokkaan kuuluvat ampuma-aseet,” jotka on muunnettu. Jotta ampuma-ase voi kuulua tähän luokkaan, sen on näin ollen oltava muunnettu ampumaan paukkupatruunoita, ärsytystä aiheuttavia aineita, muita tehoaineita tai pyroteknisiä patruunoita tai kun ne on muutettu kunnialaukauksiin käytettäviksi aseiksi tai ääniaseiksi, mutta niiden on myös täytettävä ”A luo[kan] – Kielletyt ampuma-aseet” (
13
) 2, 3, 6, 7 tai 8 kohdassa mainitut kriteerit. Tämä sanamuoto viittaa näin ollen siihen, että se seikka, että ase on muunnettu tällä tavoin, mikä merkitsee, että se kuuluu A luokan 9 kohtaan, ei poista sen luokittelua A luokan 2, 3, 6, 7 tai 8 kohtaan. Yhtäältä nimittäin A luokan 9 kohtaan kuuluvat aseet täyttävät kriteerit, joiden perusteella tuliaseen käsite määritellään, ja toisaalta näissä A luokan 2, 3, 6, 7 ja 8 kohdassa ei tehdä eroa sen mukaan, onko niissä tarkoitetut ampuma-aseet muunnettu vai ei.
Siltä osin kuin kolmanneksi on kyse direktiivien 91/477 ja 2017/853 tavoitteista, unionin tuomioistuin toteaa ensinnäkin, että sillä, että direktiivin 2017/853 antamiseen johtaneen lainsäädäntömenettelyn aikana lisättiin A luokan 9 kohta, oli tarkoitus selventää, että muunnetut ampuma-aseet kuuluivat direktiivin 91/477 soveltamisalaan. Mikään seikka ei sitä vastoin osoita, että unionin lainsäätäjä on halunnut tällä lisäyksellä jättää muunnetut ampuma-aseet pois A luokan 2, 3, 6, 7 tai 8 kohdasta tai direktiivin 91/477 7 artiklan 4 a kohdan soveltamisalan ulkopuolelle.
Toiseksi koska direktiivissä 2017/853 kunnioitetaan perusoikeuksia ja otetaan huomioon erityisesti perusoikeuskirjassa (
14
) tunnustetut periaatteet, unionin tuomioistuin katsoo, että direktiivin 91/477 7 artiklan 4 a kohdassa pyritään varmistamaan saavutettujen oikeuksien ja erityisesti omistusoikeuden (
15
) kunnioittaminen. Tältä osin kyseisessä artiklassa sallitaan, että jäsenvaltiot voivat pitää voimassa luvat, jotka on jo myönnetty A luokan 6-8 kohtaan kuuluville ampuma-aseille, jotka oli ennen kyseisen direktiivin voimaantuloa luokiteltu B luokkaan ja jotka oli laillisesti hankittu ja rekisteröity ennen 13.6.2017. Näin ollen direktiiviä 91/477 ei voida ymmärtää siten, että siinä edellytetään, että tällaiset aseet pakkolunastetaan niiden hallussapitäjiltä. Näin ollen kun otetaan huomioon tavoite varmistaa saavutettujen omistusoikeuksien kunnioittaminen, koska 7 artiklan 4 a kohdassa säädetään poikkeuksesta A luokan 6-8 kohtaan kuuluvien ampuma-aseiden hallussapitoa koskevaan kieltoon, sitä ei kuitenkaan voida tulkita tavalla, jonka vaikutuksena olisi, että sen soveltamisalasta suljettaisiin pois tällaiset aseet silloin, kun ne täyttävät myös A luokan 9 kohtaa varten asetetut ylimääräiset kriteerit.
Kolmanneksi unionin tuomioistuin muistuttaa, että direktiivin 91/477 tavoitteena on lujittaa jäsenvaltioiden välistä keskinäistä luottamusta henkilöiden turvallisuuden takaamisen alalla ja varmistaa unionin kansalaisten yleinen turvallisuus. Mikään näistä tavoitteista ei kuitenkaan ole esteenä sille, että sellaisten ampuma-aseiden haltijoihin, jotka kuuluvat samanaikaisesti sekä johonkin A luokan 6-8 kohtaan että A luokan 9 kohtaan, voidaan soveltaa direktiivin 91/477 7 artiklan 4 a kohdassa säädettyä siirtymäjärjestelmää.
On nimittäin niin, että yhtäältä tällainen tulkinta on omiaan myötävaikuttamaan sisämarkkinoiden toiminnan helpottamista koskevan tavoitteen saavuttamiseen. Toisaalta unionin kansalaisten yleisen turvallisuuden varmistamisen tavoitteesta on todettava, että A luokan 9 kohdan kriteerit täyttävät ampuma-aseet vaikuttavat aiheuttavan vähemmän välitöntä vaaraa kuin yksinomaan A luokan 6-8 kohtaan kuuluvat ampuma-aseet. Seuraavaksi on todettava, että direktiivin 91/477 7 artiklan 4 a kohdan sanamuodosta ilmenee, että tässä säännöksessä säädettyä mahdollisuutta sovelletaan vain ampuma-aseisiin, jotka on laillisesti hankittu ja rekisteröity ennen 13.6.2017. Tämä edellyttää kuitenkin muun muassa sitä, että direktiivissä 91/477, sellaisena kuin sitä sovellettiin ennen direktiivin 2017/853 voimaantuloa, tältä osin säädettyjä vaatimuksia ja erityisesti turvallisuutta koskevia vaatimuksia on noudatettu. Lopuksi on todettava, että tämä sanamuoto merkitsee, että ajankohtana, jona jäsenvaltio aikoo mainitun säännöksen nojalla vahvistaa tai uudistaa A luokan 6-8 kohtaan kuuluvia itselataavia kertatuliaseita koskevat luvat taikka jatkaa niitä, direktiivissä 91/477 asetettujen muiden, erityisesti turvallisuutta koskevien edellytysten on täytyttävä.
Unionin tuomioistuin päättelee tästä, että unionin kansalaisten yleisen turvallisuuden varmistamista koskeva tavoite ei voi vaarantua sen vuoksi, että sekä johonkin A luokan 6-8 kohtaan että A luokan 9 kohtaan kuuluvien ampuma-aseiden haltijat voivat hyötyä näihin A luokan 6-8 kohtaan kuuluville aseille jo myönnettyjen lupien voimassa pitämisestä direktiivin 91/477 7 artiklan 4 a kohdan nojalla.
Neljänneksi unionin tuomioistuin katsoo, että tämän 7 artiklan 4 a kohdan tällainen tulkinta, joka vastaa sen sanamuotoa ja asiayhteyttä sekä sen säännöstön rakennetta ja tavoitteita, jonka osa se on, ei myöskään tee tyhjäksi mainitun säännöksen tehokasta vaikutusta eikä sitä, että direktiivillä 2017/853 on lisätty A luokan 9 kohta.
Tällä tulkinnalla varmistetaan päinvastoin kyseisen 7 artiklan 4 a kohdan tehokas vaikutus siltä osin kuin sillä pyritään takaamaan saavutettujen oikeuksien ja erityisesti omistusoikeuden kunnioittaminen. Se ei myöskään millään tavoin vaikuta selventämisen tavoitteeseen, johon unionin lainsäätäjä on pyrkinyt A luokan 9 kohdan lisäämisellä. Lisäksi tämä luokka kattaa paitsi A luokan 6-8 kohtaan kuuluvat ampuma-aseet, mutta myös tällä tavalla muunnetut A luokan 2 ja 3 kohtaan kuuluvat ampuma-aseet, jotka eivät puolestaan kuuluneet direktiivin 91/477 7 artiklan 4 a kohdassa jäsenvaltioille annetun mahdollisuuden piiriin.
Unionin tuomioistuin päättelee direktiivin 91/477 7 artiklan 4 a kohdasta täten tehdyn tulkinnan perusteella, että olettama, jolle Cour constitutionnelle kysymys perustuu, on virheellinen ja että näin ollen tätä kysymystä tutkittaessa ei ole tullut esille mitään, mikä vaikuttaisi kyseisen artiklan pätevyyteen omistusoikeuden sekä yhdenvertaisuutta lain edessä, syrjintäkieltoa ja luottamuksensuojaa koskevien periaatteiden kannalta.
(
1
)	Aseiden hankinnan ja hallussapidon valvonnasta 18.6.1991 annetun neuvoston direktiivin 91/477/ETY (EYVL 1991, L 256, s. 51), sellaisena kuin se on muutettuna 17.5.2017 annetulla Euroopan parlamentin ja neuvoston direktiivillä (EU) 2017/853 (EUVL 2017, L 137, s. 22) (jäljempänä direktiivi 91/477), 7 artiklan 4 a kohdan mukaan ”jäsenvaltiotvoivat päättää vahvistaa tai uudistaa A luokan 6, 7 tai 8 kohtaan kuuluvia itselataavia kertatuliaseita koskevat luvat taikka jatkaa niitä sellaisten ampuma-aseiden osalta, jotka kuuluivat B luokkaan ja jotka on hankittu ja rekisteröity laillisesti ennen 13 päivää kesäkuuta 2017, tässä direktiivissä säädettyjen muiden edellytysten mukaisesti. Jäsenvaltiot voivat lisäksi sallia tämän direktiivin[- -] mukaisesti jäsenvaltioissa luvan saaneiden muiden henkilöiden hankkia tällaisia ampuma-aseita”.
(
2
)	Euroopan unionin perusoikeuskirjan (jäljempänä perusoikeuskirja) 17 artiklan 1 kohta.
(
3
)	Perusoikeuskirjan 20 artikla.
(
4
)	Perusoikeuskirjan 21 artikla.
(
5
)	Direktiivin 91/477 liitteessä I olevan II osan A kohdassa olevan ”A luok[an] – Kielletyt ampuma-aseet” 6–8 kohta (jäljempänäA luokan 6–8 kohta).
(
6
)	Direktiivin 91/477 liitteessä I olevan II osan A kohdassa olevan ”A luok[an] – Kielletyt ampuma-aseet 9 kohta (jäljempänä A luokan 9 kohta).
(
7
)	Erinäisistä rikosoikeutta ja uskonnollisia yhdyskuntia koskevista säännöksistä 5.5.2019 annettu laki (loi du 5 mai 2019 portant des dispositions diverses en matière pénale et en matière de cultes; Moniteur belge 24.5.2019, s. 50023) (jäljempänä 5.5.2019 annettu laki). Direktiivi 2017/853 on saatettu osittain osaksi Belgian oikeusjärjestystä kyseisen lain 151–163 §:llä.
(
8
)	Direktiivin 91/477 liitteessä I olevan II osan A kohta, sellaisena kuin sitä sovellettiin ennen direktiivin 2017/853 voimaantuloa.
(
9
)	Direktiivin 91/477 liitteessä I olevan II osan A kohdassa, sellaisena kuin se on muutettuna direktiivillä 2008/51, oleva ”B luokka – Luvanvaraiset ampuma-aseet” (jäljempänä B luokka).
(
10
)	Ks. direktiivin 91/477 1 artiklan 1 kohta, sellaisena kuin se oli ennen direktiivin 2017/853 voimaantuloa, ja direktiivin 91/477 1 artiklan 1 kohdan 1 alakohta, sellaisena kuin se on muutettuna direktiivillä 2017/853.
(
11
)	Ks. mm. direktiivin 2017/853 johdanto-osan 20 perustelukappale.
(
12
)	Ks. direktiivin 2017/853 johdanto-osan 20 perustelukappale.
(
13
)	Direktiivin 91/477 liitteessä I olevan II osan A kohta (jäljempänä A luokan 2, 3, 6, 7 tai 8 kohta).
(
14
)	Ks. direktiivin 2017/853 johdanto-osan 31 perustelukappale.
(
15
)	Perusoikeuskirjan 17 artiklan 1 kohta.